สั่งปิดสัจจะประกัน ฐานะการเงินฟุบ
คลังสั่งปิดสัจจะประกันภัย ฐานะการเงินไม่แกร่ง แก้ไขปัญหาไม่เสร็จตามกำหนด
12 ส.ค. 2560

โพสต์ทูเดย์ - คลังสั่งปิดสัจจะประกันภัย ฐานะการเงินไม่แกร่ง แก้ไขปัญหาไม่เสร็จตามกำหนดแหล่งข่าวจากกระทรวงการคลัง เปิดเผยว่า เมื่อวันที่ 10 ส.ค.ที่ผ่านมา นายอภิศักดิ์ ตันติวรวงศ์ รมว.คลัง ได้มีคำสั่งให้เพิกถอนใบอนุญาตประกอบธุรกิจประกันวินาศภัยของ บริษัท สัจจะประกันภัย หรือชื่อเดิม บริษัท กมลประกันภัย เนื่องจากไม่สามารถแก้ไขปัญหาฐานะการเงินและการดำเนินงานได้ตามที่กฎหมายกำหนดทั้งนี้ บริษัทมีอัตราส่วนความเพียงพอของเงินกองทุน ณ วันที่ 30 เม.ย.ที่ผ่านมา ติดลบ 312.92 การจัดทำแผนธุรกิจและแผนบริหารความเสี่ยงไม่มีความชัดเจน และการประมาณการฐานะทางการเงินยังไม่สอดคล้องกับธุรกิจ โดยมีหนี้สินมากกว่าทรัพย์สินอย่างไรก็ตาม คณะกรรมการกำกับและส่งเสริมการประกอบธุรกิจประกันภัย (คปภ.) ได้ให้โอกาสแก่บริษัทโดยขยายเวลาแก้ไขฐานะการเงินและการดำเนินงานจนถึงวันที่ 8 ส.ค.ที่ผ่านมา ตามที่บริษัทร้องขอมา แต่ก็ไม่สามารถปฏิบัติตามเงื่อนไขภายในเวลาที่กำหนด คปภ.จึงต้องดำเนินการตามกฎหมายโดยเคร่งครัดแหล่งข่าวระบุว่า ตามกฎหมายได้กำหนดให้บริษัทประกันต้องมีอัตราส่วนความเพียงพอของเงินกองทุนขั้นต่ำไว้ที่ 100% แต่บริษัทไม่สามารถแสดงหลักฐานยืนยันว่า มีการนำเงินเข้าบัญชีของบริษัทให้ครบถ้วนตามที่กฎหมายกำหนด รวมทั้งยังไม่สามารถปฏิบัติตามเงื่อนไขอื่นๆ ได้ครบถ้วน ดังนั้น หากให้ บริษัท สัจจะประกันภัย ประกอบธุรกิจต่อไปจะทำให้เกิดความเสียหายแก่ผู้เอาประกันภัยหรือประชาชนได้สำหรับการเพิกถอนใบอนุญาตครั้งนี้ เป็นเพราะปัญหาฐานะการเงินและปัญหาการจัดการภายในของบริษัท จึงไม่ส่งผลกระทบต่อความมั่นคงทางการเงินหรือสภาพคล่องของบริษัทประกันวินาศภัยอื่นหรือธุรกิจประกันภัยในภาพรวมแต่อย่างใดสำหรับแนวทางการช่วยเหลือผู้เอาประกันภัยและประชาชนนั้น มีบริษัทประกัน 23 แห่ง ยินดีรับโอนกรมธรรม์ประกันภัยของผู้เอาประกันภัยซึ่งได้ทำประกันภัยไว้กับบริษัท สัจจะประกันภัย ที่ยังมีผลผูกพันอยู่ โดยขอความร่วมมือให้ผู้เอาประกันภัยซื้อกรมธรรม์ประกันภัยในแบบเดิม ระยะเวลาคุ้มครอง 1 ปี กับบริษัทที่เข้าร่วมโครงการ ซึ่งบริษัทจะขยายความคุ้มครองให้กับผู้เอาประกันภัยสำหรับระยะเวลาที่เหลือของกรมธรรม์ประกันภัยที่ทำไว้กับบริษัท สัจจะประกันภัย  โดยไม่มีการคิดเบี้ยประกันภัยเพิ่ม